钦定古今图书集成/理学汇编/文学典/第107卷 > 陈第
## 钦定古今图书集成/理学汇编/文学典/第107卷 > 陈第

按《明外史汤引𪟝传》：“万历中，连江陈第，字季立，为诸
生。用谭纶荐，起家京营裨将，出守古北口，历蓟镇游
击将军。善诗，深于经学，其著述为尤富云。”

按《列朝诗集》，第字季立，连江人。为学官弟子，教授清
漳，生徒云集。俞都督大猷召致幕下，教以古今兵法、
南北战守方略，尽得其指要。劝以武功自见，曰：“子当
为名将，非一书生也。”为言于谭襄毅纶，谭一见亦奇
之，曰：“俞、戚之流亚也。”起家京营，出守古北，历游击将
军，居蓟镇者十年。蓟镇自隆庆初谭、戚为督镇，修举
边政，烟尘不耸，十有五年。而季立为谭所知，又与戚
论兵，抵掌相得，慨然有长驱远略之志。已而俞死，戚
罢，边事𬯎废，督府私人行贾塞下，侵冒互市金钱，季
立力持之。督府恚，将中以文法，叹曰：“吾投笔从戎，头
须尽白，思倾洒一腔热血，为国家定封疆大计，而今
不可为矣，吾仍为老书生耳。”遂拂袖归里，角巾萧寺，
遍阅佛藏。入罗浮，游西樵，吊宋故宫于崖山，穷苍梧、
桂林诸胜。闻焦状元弱侯老而好学，裹粮来白门，离
经析疑，扣击累年，弱侯叹服，以为弗如。撰著甚冨，《毛
诗古音》，考其一也。已，复游嵩山而返，久之乃卒。季立
不得继俞戚之后，登坛为名将，卒为名儒以终。其学
通五经，尤长于《诗》《易》论兵学，论文章，皆凿凿有根据。
万历辛亥年，七十有一，汇其四言五言古诗为一帙，
命曰《寄心集》。感古之作，其在万历中年，储危政黩之
时乎？昔人有言：“千载而下，难以情测也。”